**Väikehanke "Tarbijakaitse ja Tehnilise Järelevalve Ameti 2025.a. suvepäevad" pakkumuse kutse**

Tarbijakaitse ja Tehnilise Järelevalve Amet (TTJA) palub pakkumusega esitada TTJA 2025.a. suvepäevade ideelahenduse (s.h võimalikud toimumiskohad) vastavalt meie ootuste kirjeldusele ning pakkumuse maksumuse käibemaksuta (sisaldab toimumiskoha üüri, majutust, toitlustust, programmiga seotud tasusid, agentuuritasu programmi läbi viimiseks, tehnikat, bändi, DJ jms ürituse läbiviimiseks vajalikku). Majutuse puhul on ootus, et kõik majutust soovivad osalejad saavad majutatud siseruumidesse, telkimist ei soovi.

**TTJA Suvepäevad 2025**
**Eelistatud kuupäevad:** 14.-15. august või 28.-29. august

**Osalejate arv:** ca 130 inimest, majutuse vajadus ca 100 inimesele
**Eelarve:** 20 000 EUR + KM

**Ootused programmile:**

* Soovime pakkuda osalejatele mitmekesist ja lõbusat ning meeskonnavaimu tõstvat tegevusprogrammi, mis hõlmaks nii sportlikke kui ka meelelahutuslikke tegevusi, võimaldades igal osalejal leida endale midagi meelepärast. Palume pakkumuses välja tuua erinevaid lahendusi sellise mitmekesise programmi läbi viimiseks, olgu selleks nt kompleksvõistlus erinevate etappidega, paralleelsed tegevused vms. Näiteks paar aastat tagasi oli meil paralleelselt kanuumatk, fotojaht tiimides ja discgolfi töötuba ning nendele tegevustele sai ennast kirja panna juba enne suvepäevi. Selline valikuvõimalus sai toona osalejatelt väga hea tagasiside. Varasemalt on meil ka nö miksitud erinevaid tegevusi nii, et tehakse tiimid, kes liiguvad erinevate tegevuste või töötubade vahel. Programmi loomisel arvestada ka sellega, et osalejatele jääks piisavalt vaba aega üksteisega suhtlemiseks ja niisama olemiseks.
* Esimese päeva õhtul soovime pakkuda osalejatele sauna võimalust.
* Esimese päeva õhtul soovime bändi ja DJ-d.
* Esimesel päeval alates kell 14:00 soovime baariteenust, et osalejatel oleks võimalus osta endale alkohoolseid ja mittealkohoolseid jooke.
* Teisel päeval tegevusi ei soovi, on ainult hommikusöök (kell 08:00-11:00).

**Ootused toimumiskohale:**

* Toimumiskohas peab olema saun ja eelistatult ka ujumiskoht.
* Toimumiskohas peab olema võimalik kasutada tantsuruumi kuni 04.00 (öörahu nõudega koht ei ole sobilik).
* Toimumiskohas peab olema katusealune koht või siseruum, kus vihma korral tegevusi läbi viia.
* Toimumiskoht võiks olla Tallinnast maksimaalselt 2 tunni autosõidu kaugusel.

**Ootused ajakavale:**

* Ajakava koostamisel palume arvestada, et väljasõit Tallinnast on hommikul ca 08.30.
* Toitlustuse ajad vastavalt ideelahendile ja ürituse ajakavale. Esimese päeva toitlustus sisaldab lõunasööki, õhtusööki ja hilisõhtuseid snäkke; teisel päeval ainult hommikusööki.
* Ajakava koostamisel palume välja pakkuda hea lahendus, et saunas käimine ei kattuks mõne olulise tegevusega programmis või võimaldaks saunas käimist ka olulise programmi lõppedes.

**Pakkumuste hindamine**

Lähtuvalt pakkumuse kutsest on hindamise kriteeriumideks pakkumuse maksumus (osakaal 40%) ja suvepäevade ideelahendus (osakaal 60%).

Madalaima maksumusega pakkumusele omistatakse maksimaalsed 40 väärtuspunkti. Teistele pakkumustele omistatakse väärtuspunktid vastavalt valemile:

*"40" - ("pakkumuse väärtus" - madalaim väärtus") / "suurim väärtus" \* "40"*

Ideelahenduse kvaliteeti hindavad hankija hankekomisjoni liikmed ühiselt, omistades pakkumusele maksimaalselt 60 punkti.

Hindamiskomisjon omistab pakkuja poolt pakkumuses esitatud ideelahendile punkte alljärgnevalt:

|  |  |
| --- | --- |
| **Väärtuspunktide arv**  | **Põhjendus punktide andmiseks**  |
| 0  | Ideelahendus ei vasta üldse nõutule või ei ole esitatud.  |
| 20  | Ideelahendus on kohati läbimõtlemata/sisaldab mõningaid vastuolusid/ebakõlasid, kuid on põhiosas aktsepteeritav. |
| 40  | Ideelahendus on piisavalt hästi läbi mõeldud, komisjoni hinnangul teostatav, samas ei esine märgatavaid ootusi ületavaid asjaolusid (sh võrreldes teiste pakkujate ideelahendustega). |
| 60  | Ideelahendus on väga hästi läbi mõeldud, täiel määral teostatav, pakub asutuse jaoks uudseid lahendusi ja ületab hankija ootusi (sh võrreldes teiste pakkujate ideelahendustega), andes hankijale ilmse kvalitatiivse lisaväärtuse.  |

**Pakkumuse esitamisel kinnitab pakkuja, et ta:**

* nõustub kõikide pakkumuse kutses esitatud tingimustega, sh hankelepingu projektis sätestatud lepingu tingimustega;
* vastab teenuse osutamiseks kõigile seaduses sätestatud nõuetele, sh omab vastavaid tegevuslubasid, kui nende olemasolu on seadusest tulenevalt kohustuslik.

Pakkumus on jõus vähemalt 45 päeva pakkumuse esitamisest arvates. Juhul kui pakkumus sisaldab ärisaladust, tuleb pakkujal märkida, millist teavet pakkuja ärisaladuseks loeb. Kui pakkuja ei ole pakkumuses esitanud teavet selle kohta, kas ja milline osa tema pakkumisest on ärisaladus, ei käsitle hankijal pakkumuses sisalduvat teavet ärisaladusena.

Pakkumus peab olema digitaalselt allkirjastatud pakkuja esindusõigust omava isiku poolt. Kui pakkumuse allkirjastab isik, kes ei oma pakkuja seadusjärgset esindusõigust (juhatuse liige), tuleb pakkumusele lisada vastavasisuline volikiri, mis tõendab esindusõigust. Eelkirjeldatud vormi- vm nõuetele mittevastavaid, sh hilinenult esitatud pakkumusi arvesse ei võeta.

Hankija kontaktisik, kes jagab selgitusi hankega seotud küsimustes, on Anu Võlma (anu.volma@ttja.ee). Hankijal ei ole kohustust vastata hankega seotud küsimustele, mis on esitatud hiljem kui 2 tööpäeva enne pakkumuste esitamise tähtaja saabumist.

**Pakkumuse palume esitada hiljemalt 24.03.2025 kl 23.59. Ettenähtud vormis pakkumuse palume esitada e-posti aadressile** **anu.volma@ttja.ee**

Edukaks tunnistatakse pakkumus, mis saab kõrgeima arvu koondpunkte, liites kokku pakkumuse maksumuse eest omistatud väärtuspunktid ja ideelahenduse eest omistatud väärtuspunktid. Hindamistäpsus on kaks kohta pärast koma. Eduka pakkujaga sõlmitakse hankeleping, mille kavand on Lisas 1.

TTJA jätab endale õiguse lükata tagasi kõik esitatud pakkumused sõltumata põhjus(t)est.

Vaidlustuse esitamisele riigihankes, mille eeldatav maksumus on väiksem kui RHS § 14 lõikes 1 sätestatud lihthanke piirmäär, kohaldatakse lihthankemenetluses vaidlustuse esitamisele sätestatud tähtaegu (RHS § 189 lg 41).

Lugupidamisega,

Anu Võlma
Tarbijakaitse ja Tehnilise Järelevalve Ameti juhiabi-büroojuht

Telefon: 667 2011

E-post: anu.volma@ttja.ee